১৯৪৭ সালে দেশ বিভাগের ফলে সাহিত্য চর্চা কিছুটা ঝিমিয়ে পড়ে। তবে কিছু দিনের ভেতরই ঢাকাকে কেন্দ্র করে পুরা উদ্যমে সাহিত্য চর্চা চলতে থাকে। পত্র-পত্রিকার প্রয়োজন মেটাবার জন্য প্রচুর ছোট গল্প লিখিত হয়। এ সকল ছোট গল্পের ভেতর যথেষ্ট পরিমাণ সার্থক ছোট গল্পও রচিত হয়। প্রথম দিকে যারা ছোট গল্প লিখেছিলেন, তারা ইতোমধ্যেই প্রতিষ্ঠা অর্জন করে। পরবর্তীতে আরও নতুন কিছু মুখ সংযুক্ত হন। গল্পের বিষয়েরও নানা ধরণের বৈচিত্র্য পাওয়া যায়। মানুষের জীবনের সুখ-দুঃখ, নগর জীবনের আনন্দ-বেদনা মুখরিত হয়ে ওঠে ছোট গল্পে। জীবনের বৈচিত্র্যবোধ, মনস্তাত্বিক বিশ্লেষণ ছোট গল্পে উপজীব্য হয়ে ওঠে। যারা অত্যন্ত সফলতার সাথে ছোট গল্প লিখেছেন, তাদের ভেতর আবুল মনসুর আহমদের আয়না, ফুড কনফারেন্স, আসমানী পর্দা, গ্যালিভারের সফর নামা ইত্যাদি বিখ্যাত। শওকত ওসমানের জুনু আপা ও অন্যান্য, প্রস্তর ফলক; আবু রুশদের প্রথম যৌবন, শাড়ি-বাড়ি-গাড়ি; আলাউদ্দিন আল আজাদের অন্ধকার সিঁড়ি, জেগে আছি, ধানকন্যা; আব্দুর গাফফার চৌধুরীর কৃষ্ণপক্ষ, সম্রাটের ছবি, সুন্দর হে সুন্দর; হাসান আজিজুল হকের সমুদ্রের স্বপ্ন, আত্মজা ও একটি করবীগাছ, শীতের অরণ্য, জীবন ঘষে আগুন, নামহীন-গোত্রহীন; খালেদা এদিব চেীধুরীর পোড়া মাটির গন্ধ; আখতারুজ্জামান ইলিয়াসের অন্য ঘরে অন্য স্বর, দুধে-ভাতে উৎপাত, দোযখের ওম ইত্যাদি বিখ্যাত। এ ছোট গল্পগুলি বাংলা সাহিত্যে বিশেষ স্থান দখল করে আছে। এছাড়াও যারা ভাল লিখেছেন, তাদের ভেতর রয়েছেন; শাহেদ আলী, শওকত আলী, জ্যোতি প্রকাশ দত্ত, শহীদ সাবের, রাহাত খান, হাসনাত আব্দুল হাই, শহীদ আখন্দ, আব্দুস শাকুর, সুব্রত বড়–য়া, হাসান হাফিজুর রহমান প্রমুখ।